**Реферат о завршеној докторској дисертацији**

**1. Основни подаци о кандидату и дисертацији:**

**Александра Стаменковић** (Сурдулица 28. 06. 1984) је дипломирала на Одељењу за историју уметности Филозофског факултета Универзитета у Београду 2009. године. На истом факултету је 2010. године одбранила завршни мастер рад са темом ,,*Београдски опус архитекте Драгише Брашована''* која је касније приређен за штампу у научном часопису ,,Годишњак града Београда''. Докторске студије уписала је школске 2010/2011. године на матичном одељењу. Учествовала је на више домаћих и међународних научних скупова. Објавила је научне чланке о историји новије српске архитектуре у часописима ,,*Годишњак града Београда''*, ,,*Зборник Народног музеја''*, ,,*Лесковачки зборник''* и саопштења у зборницима радова са академских конференција. Члан је међународног стручног удружења ''Docomomo Serbia''. Истакла се и као стручна водитељка студентске праксе београдског Филозофског факултета ,,Новија архитектура Београда'' (2015).

Наслов кандидаткиње докторске дисертације гласи ,,***Архитектура националних павиљона Србије и Југославије на међународним изложбама 1900-1941.године****''*. Систематизована је на 402 стране основног текста са прилозима (фотографије и цртежи, списак извора и литературе).

**2. Предмет и циљ дисертације:**

Дисертација Александре Стаменковић је заснована на оригиналној идеји и темељитом вишегодишњем истраживању, значајном за развој науке, њену примену, односно развој научне мисли уопште.Подстакнута иницијалним прилозима старијих истраживача (Зорана Маневића, Катарине Амброзић, Жељке Чорак, Бојане Поповић, Желимира Кошчевића, Александра Кадијевића, Александра Игњатовића, Милана Просена, Симоне Чупић, Тамаре Бјажић Кларин и других), ауторка се приљежно посветила проучавању архитектуре националних павиљона Краљевине Србије, а потом и Краљевине СХС (од 1929.Краљевине Југославије), као показатељима идеолошких, спољнополитичких и културно-уметничких стремљења тих држава од 1900. до 1940.године, колико и стваралачких амбиција пројектаната и ликовних уметника који су одредили њихово унутрашње уређење. Отуд су историјска генеза и обликовање сваког павиљона понаособ у контексту укупног развоја тог специфичног архитектонског типа представљали примаран научни циљ ауторкиног истраживања, будући да су досадашњој историографији павиљони превасходно посматрани монографски са формалистичког и идеолошког становишта. И потпуније разматрање њихове шире политичке, идеолошке и културолошке улоге у контексту крупних друштвених превирања на међународној политичкој сцени прве половине двадесетог века, такође је представљало важан циљ кандидаткињиног рада. Преиспитивању ауторског удела архитеката ангажованих у реализацији националних павиљона као примера официјелне државне уметности придата је посебна пажња, будући да оно није синтетски спроведено у претходним историографским разматрањима.

**3. Основне хипотезе од којих се полазило у истраживању:**

Анализом завршног текста дисертације утврђено је да су кандидаткињине полазне хипотезе научно потврђене. Доказана је тесна усклађеност идеолошко-политичких интереса српске и југословенске државе са стилистичко-семантичким слојевима архитектуре њихових павиљона. Тиме је потврђена теза о павиљонима као пропагандним средствима глобалне промоције тих држава, при чему су најнадахнутији пројектанти успевали да истакну и елементе властите естетике. Доказано је и да се павиљони Србије и Југославије по функцији нису разликовали од павиљона осталих светских држава, посвећених популаризацији националног културног идентитета, привредних и цивилизацијских ресурса. Потврђена је и темељна хипотеза да је процес државне промоције кроз павиљоне на светским манифестацијама текао континуирано, при чему су најчешће ангажовани најбољи национални архитекти, урбанисти, сликари и вајари.

**4. Кратак опис садржаја дисертације:**

Завршни текст дисертације је одељен на више функционалних поглавља, сходно карактеру синтетски обрађене теме. После слојевитог ,,*Увода*'' следи поглавље ,,*Испољавање националног идентитета у архитектури павиљона Краљевине Србије и Краљевине СХС/ Југославије*''. После тог проблемски структуираног одељка, започиње хронолошки компоновано поглавље ,,*Национални павиљони краљевине Србије на међународним изложбама*'' (1900-1914). Потом следи исцрпно поглавље ,,*Национални павиљони Краљевине Срба, Хрвата и Словенаца/Краљевине Југославије на међународним изложбама'*' (1918-1941). На крају су приложени ,,*Закључак*'' и преглед извора и литературе. Фотографије (црно-беле и у боји) и цртежи (укупно 226), функционално употпуњују основни текст дисертације.

**5. Остварени резултати и научни допринос дисертације:** У опширном ,,Уводу'' проблематизовани су циљ, предмет, методологија и циљеви кандидаткињиног истраживања, док су доприноси претходних тумача критички коментарисани. Из методолошког оквира који одређује ауторкино излагање, види се да је успешно помирила традиционалне дескриптивне и савремене контекстуалне приступе у тумачењу предметне теме. У знатној мери је повезала и резултате српске историјске науке са тековинама домаће архитектонске историографије.

У проблемском поглављу посвећеном испољавању националних идентитета кроз павиљоне, успешно је приказала ту везу са критичког и историјског становишта. Унутар два следећа прегледна поглавља, хронолошки је осветлила генезу свих појединачних павиљона заступљених на светским изложбама од 1900 до 1941.године, оформивши први обједињени историографски наратив о том градитељском типу. У појединим сегментима рада изнела је подстицајне критичке опсервације о контрадикцијама које су обележиле настанак, обликовање и јавну перцепцију приказаних павиљона, разрађујући методологију њиховог слојевитијег сагледавања, иницирану од појединих претходника. Њена дисертација ће бити незаобилазна и при свим будућим тумачењима делатности уметника који су осмисили изглед националних павиљона, почев од Милорада Рувидића и Милана Капетановић, преко Бранка Таназевића, Петра Бајаловића и Ивана Мештровића, до Драгише Брашована, Јосипа Сајсла и Ернеста Вајсмана.

Осим што је корпус сазнања о појединачним павиљонима обогатила у фактографско-аналитичком погледу, ауторка је подстакла и контекстуалистичко разумевање њихове историјске улоге, следећи методологију специјализованих тумача. Осим са тековинама српске, њено тумачење кореспондира и са историографијама других држава са екс-југословенског простора, као и са глобалног истраживачког подручја. Отуд се научни допринос њене дисертације огледа и у комуникацијско-проблемском приближавању обрађене теме најширој експертској јавности.

Може се закључити да је садржај дисертације колегинице Стаменковић веома подстицајан посленицима различитих културно-историјских и друштвених дисциплина - историчарима архитектуре, урбанизма и визуелних уметности, тумачима светских политичких и дипломатских стремљења, колико и социолозима, антрополозима, културолозима и теоретичарима медија.

**6. Закључак**

Дисертација Александре Стаменковић је урађена у свему према одобреној пријави, представљајући оригинално и самостално научно дело, засновано на критици извора и доступне литературе. Инспирисана новијим светским и домаћим истраживачким стремљењима у културној истоприографији, успела је да оформи прихватљиву интерпретацију архитектуре националних павиљона Србије и Југославије (1900-1941), због чега и сматрамо да су се стекли услови за јавну одбрану завршене дисертације.

Потписи чланова комисије:

др ***Александар Кадијевић***, редовни професор Филозофског факултета Универзитета у Београду, ментор

др ***Александар Игњатовић***, ванредни професор Архитектонског факултета Универзитета у Београду

др ***Владана Путник Прица***, научни сарадник Филозофског факултета Универзитета у Београду

др ***Олга Манојловић Пинтар***, виши научни сарадник Института за новију историју Србије, Београд