**Реферат о завршеној докторској дисертацији *Касноантичке виле рустике у Србији* докторанда Антоније Ропкић-Ђорђевић**

Дана 30. 06. 2016. године изабрани смо одлуком Наставно-научног већа Филозофског факултета у комисију за оценудокторског радаАнтоније Ропкић Ђорђевић под насловом *Касноантичке виле рустике у Србији*. Након детаљног прегледа рада износимо члановима Наставно-научног већа Филозофског факултета своје стручно мишљење.

**1. Основни подаци о кандидату и дисертацији:**

Антонија РопкићЂорђевић (рођена 16.08.1978.год. у Пожаревцу) дипломирала је на Одељењу за археологију Филозофског факултета у Београду 2004: године са дипломским радом*Типологија римских стаклених посуда са некрополе Пећине-Виминацијум* (ментор: проф. др. А. Јовановић). Школске 2009/2010. годинеуписана је на докторске студије археологије Филозофског факултета Универзитета у Београду.

Антонија Ропкић Ђорђевић учествовала је на великом броју теренских археолошких истраживања од 1998.до 2016. године. Од 2002.године до данас сарађује са Републичким заводом за заштиту споменика културе као спољни сарадник, а у периоду од 2009. до 2011. године као стручни сарадник. Године 2007.положила стручни испит и стекла звање археолог- конзерватор. Стручни рад бавио се темом заштитних истраживања античког објекта на локалитету Стиг-Винимацијум. Као сарадник Републичког завода за заштиту споменика културе учествовала је на бројним археолошким истраживањима (археолошко налазиште Виминацијум; споменик културе манастир Манасија; заштитна археолошка ископавања на Коридору 10, Е-80 (локалитети: Сарлах-Пирот; Селиште, Црквиште-Сињац; Кладенчиште, рановизантијска базилика-Шпај); заштитна археолошка ископавања РБ Колубара (локалитети: Језеро-Каленић; Црквине, Бележ, Масинске њиве, Јаричиште 1-6-Мали Борак; Горње Поље, Ђурђевића брдо-Скобаљ).

Колегиница Ропкић Ђорђевић презентовала је своје радове на неколико научних скупова (2012.Заштитна археолошка ископавања на локалитету Црквине-Баре. 35.годишњи скуп Српског археолошког друштва, Ваљево, Србија; 2012. Romanisation in Kolubara Region.Imperialism and Identities at the Edges of the Roman World, Petnica Science Center, Valjevo, Serbia), а на Трибиниљубитеља историје Београда одржаној 2015.године у организацији Музеја града Београда, одржала је предавање*Слика једног руралног пејзажа – виле рустике античког Сингидунума*.

Колегиница Ропкић Ђорђевић до сада је објавила следеће радове:

* Ропкић, А. 2006. Stakleni instrumenti-mesalice iz Viminacijum. Glasnik SAD 22: 275-380
* Ропкић, А. 2008. Srednjovekovna nekropola na lokalitetu Crkvine-Mali Borak kod Lajkovca. Glasnik SAD 24: 329-337
* Ропкић, А. 2011. Srednjovekovna nekropola na lokalitetu Crkvine-Mali Borak kod Lajkovca. Kolubara 5: 275-281
* Ропкић, А. 2012. Stakleni gutusi sa rimske nekropole Pećine-Viminacium. Glasnik SAD 28: 259-278
* Ропкић Ђорђевић, А. 2013. Zaštitna arheološka istraživanja lokaliteta Crkvine-Bare u Skobalju (извештај). *Istraživanja* III: 171-177
* Ропкић Ђорђевић, А. 2013. Kasnoantička villa rustica na lokalitetu Crkvine-Bare u Skobalju. Kolubara 6: 85-95
* Ропкић Ђорђевић, А. Заштитна археолошка ископавања локалитета Црквиште у селу Сињац – Старо село Сињац. *Археолошка истраживања Е 80*

**2. Предмет и циљ дисертације:**

Предмет докторске дисертације колегинице Антоније Ропкић Ђорђевић су улога и значајвила рустика у периоду касне антике на централнобалканском простору, а пре свега њихова економска улога и социокултурни значај у новом устројству провинција реформисане Римске империје. Као део комплексног управног и привредног апарата,виле рустике су активно учествовале у економском, културном, политичком животу провинција и представљале снажан стратешки чинилац и упориште стабилности у касноантичкој римској држави растрзаној унутрашњим немирима, епидемијама инападима непријатеља на њене границе.

Осим магистарског рада М. Васића из давне 1976. године (*Римске виле рустике на територији Југославије*, непубликовани магистарски рад, Филозофски факултет, Београд 1976) и неких каснијих научних радова који у већој или мањој мери били посвећени овој теми, попут докторских теза О. Илић ( Пољопривреднапроизводња у римским провинцијама на тлу Србије од И до В века, непубликована докторска теза, Филозофски факултет, Београд 2012), Ј. Живановић (Производња, *увоз и*дистрибуција*житарица на тлу римске провинције Горње Мезије*, непубликована докторска дисертација, Филозофски факултет, Београд 2013) и М. Марић (*Веза касноантичких вила рустика са организацијом рударства и металургије на Централном Балкану*, непубликована докторска теза, Филозофски факултет, Београд 2015), те недавно објављеној монографији O. Брукнер и В. Даутове Рушевљан о римским пољопривредним поседима у југоисточној Панонији ( *Rimska poljoprivredna imanja* : vile rustike *u jugoistočnom delu provincije Panonije*, 2016, Novi Sad: Matica Srpska) рад колегинице А. Ропкић Ђорђевић даје допринос формирању неопходне научне синтезе свих релевантних података о развоју вила рустика на нашем тлу.У дисертацији Антоније Ропкић Ђорђевић издваја се неколико истраживачких циљева међу којима је први обједињавање доступних података о истраженим и евидентираним вилама рустикама у Србији.Након тога следи проучавање дистрибуције локалитета са идентификованим остацима вила рустика, међусобних односаових целина (удаљеност, комуникације)али исагледавање сваког објекта појединачно радиутврђивања прецизнијих података о економском, друштвеном и културном значају вила рустика. Коначно, као посебан истраживачки циљ истиче се и дефинисање организације рада у оквиру појединачних вила рустикакао и друштвно-економског статуса виликуса.

**3. Основне хипотезе од којих се полазило у истраживању:**

1. **Касноантичке виле рустике биле су носиоци нових видова организације и експлоатације земљишта** и као такве, потпуно интегрисане у друштвену и економску организацију друштва, чијој су модернизацији знатно допринеле.
2. **Значај вила рустика превазилази њихову економску улогу**, не умањујући значај те улоге. Кроз развој вила рустика на територији Србије можемо пратити начин усвајања нових образаца, начин на који је становништво прихватало трансформацију простора, нове начине производње у географски различитим областима.
3. **Оснивање вила рустика може посматрати и као симбол доминације и као тежња у истицању статусних разлика**. Виле су биле симбол моћи, богатства и способности да се контролише окружење и становништво, места креирања те моћи. Тражећи своје место и права у римском свету, представници других социјалних група усвајали су ове елементе и прилагођавали их својим потребама и могућностима.
4. **Виле рустике представљају саставни и неопходни део римске културе живљења**. Као огледало римског начина живота, представљале су једну од последњих карика у процесу усвајања новог начина организације простора и привређивања.
5. **Поредсвојеекономске улоге,касноримскевиле рустике имале су значајну војну, односно стратешку улогу у збрињавању становништва и економских добара**, што се огледа у адаптацији простора и измени првобитних намена грађевина (магацински простор, куле-осматрачнице).

**4. Кратак опис садржаја дисертације:**

1. **Увод** (стр.1-11): Ууводном поглављуизложени су предмет и циљ истраживања као и методолошки приступ који је подразумевао типолошку анализу вила, компаративну анализу и анализу урбаног концепта. Овде је пажња посвећена историјату истраживања вила рустика уопште, почев од радова Ћ. Трухелке, К. Пача с почетка ХХ века, преко Е. Томас (1964), А.Г. Мекеја (1975) и Џ. Персивала (1976), до оних савремених који су публиковани у току последње две деценије (В. Динчев, Л. Малвин).

2. **Природно-географске карактеристике Србије** (стр. 12 -19):У овом поглављу разматране су специфичне геоморфолошке и педолошке карактеристике простора данашње Србије које су имале утицаја на врсту и обим пољопривредне производње и сточарства, као и формирање и развој одређених типова пољопривредних добара. Пажња је посвећена и хидролошким карактеристикама, те значају близине река, језера и термо-минералним изворима за формирање, развој и водоснабдевање вила рустика. Климатским карактеристикама ове територије дато је посебно место у овом поглављу са посебним освртом на климатске промене забележене управо у касноантичком периоду што је имало значајног утицаја на померање биљног и животињског света али и живот и кретањ људи и добара.

3. **Географско-историјски оквир** (стр. 20-28): Овде су представљени временски и географски оквири рада.Хронолошки оквир дисертације представља период касне антике, односно период друге половине IIIвека до краја V века.Упрскос економском опадању и кризикоји су обележили највећи деоIIIвека, ово је период у коме је пољопривредна производња, заузимала значајно место а посебно наконступања цараДиоклецијана на власт када је започет период опоравка Царства. Крајем V века живот у античким провинцијама на тлу Србије постепено стагнира и бива прекинут у разарањима која су изазвали продор варварских народа, пад економије и депопулацију угрожених области.

У просторном погледуистраживања колегинице Ропкић Ђорђевић обухватају данашњу територију Републике Србије која се крајемIIIвека налазила у оквиру неколико касноримских провинција - Moesia Prima, Dardania, као и јужног дела Panoniae Secundae и северних простора провинције Praevalis.

4. **Економско-социјални развој провинција на територији Србије у касноантичком периоду**(стр. 29 - 40):У четвртом поглављу колегиница А. Ропкић Ђорђевић је дала шири преглед римске привреде са посебним освртом на економске и друштвене прилике у централнобалканским провинцијама Царства у касноантичком периоду. Разматране су и различите законске мере предузимане ради смањења инфлације, те очувања и поспешивања пољопривреде (*adiectio sterilium*, *Edictum de pretiis rerum venalium*)те промене у пореском систему (capitatio-iugatio) које као коначни исход имају трајно везивање руралног становништва за земљу и поседе.

5. **Касноантичке виле рустике у Србији** (стр. 41-146): Ово поглавље почиње разматрањем појма *villa rustica*, њеног порекла и примарне делатности, односно дилеми да ли пољопривреда чини главну делатност и суштину постојања вила рустика или је то свако издвојено имање са комплексом економских и стамбених грађевина. Потом је пажња усмерена на проблем власништва над земљом, системом њене деобе (центуријација) у организацији римских провинција на нашем тлу и друштвеној структури власника са истакнутом улогом војске и ветерана у расподели земљишта. Иако ретка, наведена су епиграфска сведочанства – натписи на војним дипломама, каменим међашима, жртвеницима, саркофазима и надгробним споменицима који на мање или више посредан начин указују на постојање вила и друштвено-економски положај њихових власника. Истраживања А. Ропкић Ђорђевић наводе на претпоставку да су, када се ради о тлу данашње Србије, власници вила рустика углавном били досељеници, најпре ветерани и чиновници у оквиру провинцијске администрације, док су припадници аутохтоне популације мање заступљени. У наставку вила рустика се посматра и као друштвени, односно културолошки феномен са посебном улогом у процесу романизације новоосвојених територија и прихватања нових вредности и начина живота. У касноантичком периоду, међутим, виле рустике на тлу балканских провинција представљају залог економске стабилности и стратешка неминовност ради обезбеђивања становништва, војске и рудничких ревира храном и другим потрепштинама. На овом месту учињен је и покушај разматрања економске продуктивности појединих вила рустика на тлу Србије. Са тим у вези изнети су и досадашњи резултати археоботаничких анализа на појединим локалитетима опредељеним као виле рустике, које указују на учестало гајење житарица: једнореде и двореде пшенице, проса, јечма, ражи и овса али и махунарки и винове лозе. Анализе налаза животињских костију са истих локалитета показују да сточарство заузима посебно место у привређивању вила рустика а посебно гајење говеда, оваца, коза, свиња и коња. У овом поглављу посвећена је пажња односу вила рустика према саобраћајним комуникацијама и војним логорима али и религијској пракси у оквиру насеља ове врсте. О функцији и карактеру појединих вила расправљано је и на основу покретних археолошких налаза: пољопривредног и другог алата, посуда за чување и припрему хране, предмета за свакодневну намену и новца. У даљем тексту колегиница Ропкић Ђорђевић расправља о техникама градње али и распореду, намени и декорацији унутрашњих просторија истражених вила рустика. У типолошком смислу аутор је издвојио неколико нивоа подела од величине поседа (мањи, средњи, велики) и величине резиденцијалних грађевина (виле мањих димензија са једном грађевином, виле средњих димензија са једном грађевином и комплекс грађевина) и степена развоја фортификације (утврђене и неутврђене виле), до различитих архитектонских решења. Коначно, у завршници овог поглавља разматрани су процеси и разлози нестанка или трансформације касноантичких вила рустика на тлу Србије.

6. **Каталог**(стр. 147-330): У каталошком делу, најобимнијем у дисертацији, виле рустике су представљене по географским целинама од Срема, преко западне Србије (Мачва, Подриње, Колубара,западно Поморавље) и Шумадије те источне и јужне Србије. Претпостављене касноантичке виле рустике и евидентирани локлитети приказани су каталошки по истом принципу у наставку поглаваља (стр. 272-330).

7. **Закључна разматрања**(стр. 331-342): У завршном поглављу кандидат је резимирао резултате својих истраживања истичући, најпре, да иако настале знатно раније, оне посебно добијају на значају током касноантичког периода као својеврсни привредни ослонац у време политичке и економске нестабилности и реакција на све већу потражњу за прехрамбеним и другим производима. Аутор се залаже за сагледавање и дефинисање виле рустике кроз њену производну делатност а не кроз удаљеност, односно изолованост од урбаних насеља.

**5. Остварени резултати и научни допринос дисертације:**

Докторска дисертација Антонија Ропкић-Ђорђевић представља рад у коме је по први пут на једном месту изложена и анализирана обимна грађа о истраженим и евидентираним вилама рустикама са територије данашње Србије. Археолошки је потврђено и делимично истражено 30 касноантичких вила рустика и издвојен 161 локалитет чији је контекст указивао на њихово могуће постојање. Добијенирезултати показали су да се архитектонска решења вила рустика на територији Србије нису битније разликовала а најсличнија су панонском типу вила. Ради се најчешће о комплексу сачињеном одрезиденцијалне грађевине са или без топлих купатила, подног грејања или луксузније опремљених просторија,затим, житнице, објеката за чување и поправку алата, а могуће и штале за запрежну стоку. Према мишљењу аутора, разлог оваквог распореда лежи у прилагођавању клими и рељефу централнобалканских области као и специфичним потребама и економским могућностима власника.Истакнута је њихова примарна веза са пољопривредом, односно снабдевањем војске и градског становништва храном и другим производима. Колегиница Ропкић Ђорђевић закључује дасе касноантичке виле рустике подижу и трају као одговор на несташицу и изражену потражњу у времену војно-политичке и економске нестабилности када постајуважан привредни ослонац.

Значајан допринос је издвајање две хронолошки блиске фазе уизградњи вила рустика. У северним и централним деловима Србије оне настају крајем III или почетком IV века и трају до 378. године, када су у продору Западних Гота напуштане и уништене. У западним и југоисточним деловима земље уочено је да су виле рустике трајале и у првим деценијама V века, што се може објаснити претпоставком да је унутрашњост Прве Мезије и Дарданије била поштеђена страдања каквим је била изложена Панонија крајем IV века.Прва половина V века и пустошења изазвана надирањем Хуна донели су крај живота у вилама рустикама, које су у овом периоду коначно опустеле.

**6. Закључак:**

Дисертацију*Касноантичке виле рустике у Србији*, одликује солидан методолошки приступ и добро осмишљен концепт рада уз коришћење одговарајуће и обимне научне литературе. У изради докторске тезе кандидат се придржавао предвиђеног истраживачког плана и тиме у највећој мери одговорио на постављене захтеве. Питање каноантичких вила рустика и њихове свеукупне улоге у привреди, организацији и трајању реформисане Римске империје није до сада детаљније разматрано у форми посебне научне синтезе што свакако указује да је рад Антонијe Ропкић-Ђорђевић оригинално научно дело са посебним значајем за будућа истраживања ове теме. Имајући све наведено у виду износимо пред Наставно-научно веће Филозофског факултета Универзитета у Београду позитивну оцену рада *Касноантичке виле рустике у Србији*и сматрамо да се може приступити његовој јавној одбрани.

У Београду 15.05.2017 \_\_\_\_\_\_\_\_\_\_\_\_\_\_\_\_\_\_\_\_\_\_

проф. др Мирослав Вујовић (ментор)

\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Поповић, научни саветник

\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Јелена Цвијетић